b'\n_START_ARTICLE_\nDolenjska\n_START_PARAGRAPH_\nDol\xc3\xa9njska  je pokrajina v jugovzhodni Sloveniji, ki geografsko gledano sega od Ljubljanske kotline do meje s Hrva\xc5\xa1ko (Gorjanci). Na vzhodu meji na Savo, na zahodu pa sega do Blok in Kolpe. Dolenjska predstavlja, ob Gorenjski in Notranjski,  eno od treh pokrajin zgodovinske de\xc5\xbeele Kranjske, iz \xc4\x8desar izvira tudi njeno dana\xc5\xa1nje ime (v preteklosti Spodnja ali Dolenja Kranjska). O\xc5\xbeja Dolenjska je gri\xc4\x8devnata pokrajina ob reki Krki in njenih pritokih. Nekoliko \xc5\xa1ir\xc5\xa1e pa k njej \xc5\xa1tejemo \xc5\xa1e Belo krajino, gri\xc4\x8devnat svet ob Temenici in Mirni, Suho krajino in Ko\xc4\x8devsko z Dobrepoljskim, Ribni\xc5\xa1kim in Ko\xc4\x8devskim poljem. V tej razgibani pokrajini so zna\xc4\x8dilnosti treh pokrajinskih enot: Alp, Panonske ni\xc5\xbeine in Dinarskega gorstva. _NEWLINE_Gospodarsko in kulturno sredi\xc5\xa1\xc4\x8de Dolenjske je Novo mesto, ve\xc4\x8dji kraji pa so \xc5\xa1e Ko\xc4\x8devje, Ribnica, Grosuplje, Kr\xc5\xa1ko, Trebnje, \xc4\x8crnomelj, Semi\xc4\x8d in Metlika. Iz vidika turizma so pomembne destinacije Dolenjske Toplice, \xc5\xa0marje\xc5\xa1ke Toplice in Oto\xc4\x8dec. _NEWLINE_Dolenjska je pokrajina z najve\xc4\x8d gradovi na slovenskem prostoru, saj bregove in gri\xc4\x8de ob reki Krki krasijo premnogi gradovi.'